text: Ingen løsning på Kohberg-strejke
  22 maj 2014 kl. 12.58
  De 35 strejkende medarbejdere går ikke i gang med at bage boller til Kohberg foreløbig. Efter møde med ledelsen torsdag fortsætter de strejken.
  Der er ikke kommet noget ud af et møde mellem de strejkende medarbejdere og ledelsen på Kohberg i Bolderslev torsdag. TV SYD erfarer, at den overenskomststridige arbejdsnedlæggelse fortsætter ind til fredag kl. 12, hvor medarbejderne og ledelsen mødes igen for at forhandle.
  Kilder oplyser også til TV SYD, at baggrunden for uenigheden mellem parterne skyldes uenighed om vagtplanerne og om lønnen.
  I maj sidste år gik medarbejderne i produktionen med til en lønreduktion på 3-5 procent.
  Kohberg har fyret 40 pakkemedarbejdere som konsekvens af strejken. Virksomheden forventer at genansætte medarbejderne, når arbejdsnedlæggelsen slutter.
  